**«Жалал-Абад эл аралык финансылык борбору» эркин экономикалык зонасын түзүү жөнүндө» Кыргыз Республикасынын**

**Мыйзамынын долбооруна**

**МААЛЫМКАТ-НЕГИЗДЕМЕ**

1. **Максаттары жана милдеттери**

«Жалал-Абад эл аралык финансылык борбору» эркин экономикалык зонасын түзүү жөнүндө» Кыргыз Республикасынын Мыйзамынын долбоору Кыргыз Республикасынын, анын ичинде Жалал-Абад шаарынын социалдык-экономикалык өнүгүшүнө көмөктөшүү (регионду тездетип өнүктүрүү), инвестицияларды тартуу, Кыргыз Республикасынын чегинен тышкары жактагы керектөөчүлөргө багытталган финансылык, эл аралык соода жана коштогон кызмат көрсөтүүлөрдү өнүктүрүү максатында иштелип чыккан.

Мыйзам «Фондулук рынокту жана биржа ишин андан ары өнүктүрүү боюнча чаралар жөнүндө» Президенттин 2022-жылдын 15-ноябрындагы ПЖ №376 Жарлыгы менен анын ичинде төмөнкүдөй коюлган милдеттердин аткарылышына көмөк көрсөтөт: өлкөнүн фондулук рыногун капиталдын эл аралык рынокторуна интеграциялоо, келечектүү стартап-долбоорлордун фондулук рынокко жөнөкөйлөштүрүлгөн чыгуусу үчүн шарттарды түзүү.

1. **Сыпаттоочу бөлүгү**

Азыркы учурда Кыргыз Республикасында *сервистик* типтеги бир да эркин экономикалык зона жок. Ошол эле учурда эл аралык тажрыйба мындай эркин зоналар өлкөгө кыйла көлөмдөрдөгү чет өлкөлүк капиталды тартууга кудуреттүү экенин көрсөтүп турат.

Атап айтканда, Казакстан Республикасында 2018-жылдан тартып Астана эл аралык финансылык борбору ийгиликтүү иштеп жатат. Жүздөгөн эл аралык компаниялар Астана ЭФБнын катышуучулары болуп калды; алар жасап жаткан бүтүмдөрдүн көлөмү миллиарддаган доллар менен эсептелет.

«Фондулук рынокту жана биржа ишин андан ары өнүктүрүү боюнча чаралар жөнүндө» Президенттин 2022-жылдын 15-ноябрындагы ПЖ №376 Жарлыгы менен анын ичинде төмөнкүдөй милдеттер коюлган: өлкөнүн фондулук рыногун капиталдын эл аралык рынокторуна интеграциялоо, келечектүү стартап-долбоорлордун фондулук рынокко жөнөкөйлөштүрүлгөн чыгуусу үчүн шарттарды түзүү.

«Жалал-Абад эл аралык финансылык борбору» эркин экономикалык зонасын түзүү жөнүндө» Мыйзам долбоорунда Жалал-Абад шаарынын базасында финансылык борборду түзүү сунуш кылынат, ал жерде чет өлкөлүк контрагенттерге финансылык жана башка кызматтарды көрсөтүп жаткан компаниялар ишин жүзөгө ашыра алат.

Атап айтканда, булар брокердик, камсыздандыруу, консультациялык жана башка кызмат көрсөтүүлөр. Сөз кызмат көрсөтүүлөрдү экспорттоо үчүн ЭЭЗди түзүү жөнүндө жүрүп жатат.

Ар кандай эркин зонаны түзүүнүн маанилүү маселеси болуп анын иштеши өлкөнүн салык базасын азайтууга тийиш эместиги саналат. Мыйзам долбоору бул маселени чечет, мында «Жалал-Абад ЭФБ» ЭЭЗинин резиденттери өз кызмат көрсөтүүлөрүнүн кеминде 90%ын тышкы контрагенттерге сатканда гана тиешелүү салык жеңилдиктерин ала алат деп карайт.

Аналог катары Кыргыз Республикасында Жогорку технологиялар паркынын ийгиликтүү иштөөсүн келтирүүгө болот, ал жерде резиденттер тышкы булактардан (кызмат көрсөтүүлөрдүн экспорту) түшкөн каражаттардын кеминде 80%ын алууга тийиш.

Эл аралык масштабда кызмат көрсөтүүлөрдү экспорттоо үчүн атайын жеңилдетилген аймактарга зор суроо-талап бар. Мисалы, Бириккен Араб Эмираттарында 600,000ден ашык компания ачылган. Алардын жарымынан кем эмеси тышкы (чет өлкөлүк) контрагенттерге соода-ортомчулук жана башка кызматтарды көрсөтөт. Гонконгдо 1,4 миллиондон ашык компания ачылган. Бери болгондо, алардын жарымы чет өлкөлүк контрагенттер менен ортомчулук сервис жагынан иш жүргүзөт. Сингапурда 400,000ден ашык компания катталган; алардын бери болгондо жарымы чет өлкөлүк контрагенттерге соода жана башка кызматтарды көрсөтөт.

Ушуга таянып, «Жалал-Абад ЭФБ» ЭЭЗи глобалдык бизнести жүргүзүп жаткан эл аралык компаниялар үчүн жагымдуу болот деп эсептейбиз.

Ушундай ЭФБнын иштешинен Кыргыз Республикасы көрө турган пайдалар төмөнкүдөй:

- «Жалал-Абад ЭФБ» ЭЭЗинин Дирекциясына келип түшкөн каражаттардын эсебинен Жалал-Абад шаарын өнүктүрүүнү финансылоо;

- «Жалал-Абад ЭФБ» ЭЭЗинин резиденттери төлөй турган эмгек акыдан салыктык каражаттар;

- ЭЭЗге квалификациялуу кадрлардын келиши;

- баалуу кагаздардын кыргызстандык рыногун эл аралык финансылык рынокторго интеграциялоону тездетүү;

- ЭЭЗдин резиденттери тарабынан Жалал-Абад шаарынын иштиктүү инфратүзүмүнө инвестициялоо;

- финансылык борбор катары, анын ичинде финансылоонун ислам принциптери боюнча Кыргыз Республикасын эл аралык таанууга ээ болуу.

1. **Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин болжолдору**

Кыргыз Республикасынын ушул Мыйзамынын кабыл алынышы терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

1. **Коомдук талкуунун жыйынтыктары тууралуу маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык Кыргыз Республикасынын Мыйзамынын ушул долбоору Кыргыз Республикасынын Жогорку Кеңешинин расмий сайтына 2023-жылдын 24-ноябрында жайгаштырылган. Коомдук талкуунун жыйынтыгында эч кандай сунуш-пикирлер келип түшкөн жок.

1. **Долбоордун мыйзамдарга шайкештигин талдоо**

Сунушталган Мыйзам долбоору иштеп жаткан мыйзамдардын ченемдерине, ошондой эле белгиленген тартипте күчүнө кирген, Кыргыз Республикасы катышуучусу болуп саналган эл аралык келишимдерге каршы келбейт.

**6. Финансылоонун зарылдыгы тууралуу маалымат**

Кыргыз Республикасынын Мыйзамынын ушул долбоорунун кабыл алынышы республикалык бюджеттен кошумча финансылык чыгымдарга алып келбейт.

**7. Жөнгө салуучу таасирдин талдоосу жөнүндө маалымат**

Сунушталган Мыйзам долбоору жөнгө салуучу таасирдин талдоосун жүргүзүүнү талап кылбайт, анткени ишкердик ишти жөнгө салууга, тигил же бул даражада ишкерлердин жеке же зайым каражаттарын пайдаланууларынын болгон тартибин, ишкердик иш үчүн тобокелдиктин деңгээлин, ишкерлердин мүлктүк жоопкерчилигин, ошондой эле алардын пайда алуу мүмкүнчүлүгүнө жана анын өлчөмдөрүнө таасир этүүчү шарттарды аныктоого/өзгөртүүгө багытталган эмес.

**Кыргыз Республикасынын**

**Жогорку Кеңешинин**

**депутаты М. Абдалиев**