**Долбоор**

**КЫРГЫЗ РЕСПУБЛИКАСЫНЫН МЫЙЗАМЫ**

**«Жалал-Абад эл аралык финансылык борбору»**

**эркин экономикалык зонасын түзүү жөнүндө**

Ушул Мыйзам Кыргыз Республикасынын Конституциясына жана «Кыргыз Республикасындагы эркин экономикалык зоналар жөнүндө» Кыргыз Республикасынын Мыйзамына ылайык иштелип чыкты, «Жалал-Абад эл аралык финансылык борбору» эркин экономикалык зонасынын (мындан ары – «Жалал-Абад ЭФБ» ЭЭЗи) ишинин укуктук негиздерин жана анын аймактык чектерин аныктайт.

**1-берене. Ушул мыйзамда колдонулуучу түшүнүктөр**

Ушул Мыйзамдын максаттары үчүн төмөнкүдөй терминдер жана аныктамалары колдонулат:

**Тышкы контрагенттер** – Кыргыз Республикасынын резидент эместери, Кыргыз Республикасынын эркин экономикалык зоналарынын резиденттери, ошондой эле Кыргыз Республикасынын резидент эместеринин же болбосо эркин экономикалык зоналардын резиденттеринин кызыкчылыгында «Жалал-Абад ЭФБ» ЭЭЗинин резидент менен түзүлүүчү бүтүм боюнча аракеттенген жактар (анын ичинде баалуу кагаздар рыногунун кесипкөй катышуучулары).

**Тышкы инвестициялык активдер** – аймактык жактан Кыргыз Республикасынын чегинен тышкары жайгашкан же катталган активдер же болбосо баалуу кагаздар, финансылык инструменттер жана башка милдеттенмелер, алардын эмитенттери (милдеттүү жактары) болуп тышкы контрагенттер саналат. Тышкы инвестициялык активдер баалуу кагаздарды, финансылык инструменттерди (анын ичинде туунду финансылык инструменттерди), ошондой эле инвестициялык максаттарда, анын ичинде кыска мөөнөттүү максаттарда сатып алынган башка менчик объекттерин камтыйт. Виртуалдык активдер, эгерде аларды чыгаруу «Виртуалдык активдер жөнүндө» Кыргыз Республикасынын Мыйзамынын негизинде Кыргыз Республикасында жүзөгө ашырылган болсо, тышкы инвестициялык активдер деп эсептелбейт. Чет өлкөлүк эмитенттердин баалуу кагаздары аларга Кыргыз Республикасынын аймагында жүгүртүүгө (жайгаштырууга) жол берилгенине карабастан тышкы инвестициялык активдерге кирет.

**Кыргыз Республикасынын резидент эместери** – чет өлкөлүк уюмдардын Кыргыз Республикасындагы филиалдарын жана өкүлчүлүктөрүн кошпогондо, Кыргыз Республикасынын Салык кодексине ылайык чет өлкөлүк уюмдар.

**2-берене.** **«Жалал-Абад ЭФБ» жайгашкан административдик чеги**

«Жалал-Абад ЭФБ» ЭЭЗи Жалал-Абад областындагы Жалал-Абад шаарынын административдик чектеринде жайгашат.

**3-берене.** **«Жалал-Абад ЭФБ» ЭЭЗинин негизги максаттары жана милдеттери**

«Жалал-Абад ЭФБ» ЭЭЗи функциялык (сервистик) типтеги ЭЭЗ болуп саналат, өзүнүн аймагы, бюджети жана башкаруу органдары болот. «Жалал-Абад ЭФБ» ЭЭЗинин максаты Кыргыз Республикасынын жана Жалал-Абад шаарынын социалдык-экономикалык өнүгүшүнө көмөктөшүү (регионду тездетип өнүктүрүү), инвестицияларды тартуу, Кыргыз Республикасынын чегинен тышкары жактагы керектөөчүлөргө багытталган финансылык, эл аралык соода жана коштогон кызмат көрсөтүүлөрдү өнүктүрүү болуп саналат.

«Жалал-Абад ЭФБ» ЭЭЗинин негизги милдеттери болуп төмөнкүлөр аныкталсын:

- региондун жана бүтүндөй алганда республиканын экономикасын эмгекти эл аралык бөлүштүрүүгө натыйжалуу тартуу;

- чет өлкөлүк капиталды, технологияларды жана башкаруу тажрыйбасын тартуу үчүн жагымдуу шарттарды камсыз кылуу;

- чет өлкөлүк капиталды мамлекеттик жана жеке менчикке негизделген ата-мекендик ишканалардын жана уюмдардын материалдары жана акча каражаттары менен интеграциялоонун базасында аймактын экономикалык потенциалын өнүктүрүү;

- кызмат көрсөтүүлөрдүн экспортун өнүктүрүү;

- эл аралык ишкер борбор катары Жалал-Абад шаарын өнүктүрүү;

- кошумча жумуш орундарын түзүү;

- заманбап сервистик технологияларды түзүү;

- өлкөнүн фонд рыногун капиталдын эл аралык рыноктору менен интеграциялоо;

- келечектүү стартап-долбоорлордун инвестициялык рынокторго жөнөкөйлөтүлгөн чыгышы үчүн шарттарды түзүү;

- мыкты эл аралык стандарттардын жана эл аралык практикалардын негизинде финансылык жана кесиптик кызмат көрсөтүүлөрдү өнүктүрүү;

- финансылык борбор катары эл аралык таанууга ээ болуу.

**4-берене.** **«Жалал-Абад ЭФБ» ЭЭЗинин субъекттеринин иш жүргүзүүсү**

«Жалал-Абад ЭФБ» ЭЭЗинин субъекттери өз ишин ушул Мыйзамдын жоболорун эске алуу менен Кыргыз Республикасынын эркин экономикалык зоналар жөнүндө мыйзамдарына ылайык жүзөгө ашырат.

**5-берене. «Жалал-Абад ЭФБ» ЭЭЗинин субъекттеринин иштеринин түрлөрү**

«Жалал-Абад ЭФБ» ЭЭЗинин субъекттери «Жалал-Абад ЭФБ» ЭЭЗинин аймагында чарбалык иштин төмөнкүдөй түрлөрүн жүзөгө ашыра алат:

- баалуу кагаздар рыногунун кесипкөй катышуучуларынын ишин (брокердик, дилердик иш, инвестициялык активдерди ишенимдүү башкаруу боюнча иш, баалуу кагаздар рыногунда сооданы уюштуруу боюнча иш жана товардык биржанын иши, депозитардык жана клирингдик иш, инвестициялык фонддун иши, баалуу кагаздарды кармоочулардын реестрин жүргүзүү боюнча иш), мында «Жалал-Абад ЭФБ» ЭЭЗинин субъектинин түшкөн каражатынын кеминде 90%ы тышкы контрагенттерге кызмат көрсөтүүлөрдү сатуудан, тышкы контрагенттер экинчи тарабы болуп саналган бүтүмдөрдөн, ошондой эле тышкы инвестициялык активдерден алынышы шарт.

Бул талаптарга кошумча түрдө, акционердик жана пайлык мамлекеттик фонддор өз капиталдарынын (акцияларынын, пайларынын) кеминде 90%ы тышкы контрагенттерге таандык болгондо жана, акча каражаттарын кошпогондо, алардын активдеринин кеминде 90%ы ар кандай учурда тышкы инвестициялык активдерди түзгөн шартта ушул берененин шарттарын канааттандырат деп эсептелет.

Үчүнчү жактардын активдери жагынан бүтүмдөрдү жана операцияларды жасоону болжолдогон келишимдердин негизинде аракеттенген баалуу кагаздар рыногунун кесипкөй катышуучуларынын түшкөн каражаты деп ушундай жактарга тиешелүү кызмат көрсөтүүлөрдү сатуудан түшкөн каражат түшүнүлөт. Сатуудан түшкөн каражат жана баалуу кагаздан же Кыргыз Республикасынын резидент эмеси же болбосо Кыргыз Республикасынын эркин экономикалык зонасынын резиденти милдеттүү жагы (эмитенти) болуп саналган, бирок аларга укуктарды эсепке алуу жана (же) алар боюнча кирешени төлөө Кыргыз Республикасынын баалуу кагаздар рыногунун кесипкөй катышуучулары аркылуу жүзөгө ашырылган башка финансылык инструменттен башка кирешени алуу Кыргыз Республикасынын чегинен тышкары жайгашкан инвестициялык активдерден түшкөн каражат (киреше) деп эсептелет.

- өз кызыкчылыгында жүзөгө ашырылып жаткан, бирок башка жактардын кызыкчылыгында же алардын пайдасына инвестициялык операцияларды жасоо менен байланышпаган инвестициялык иш (пайда табуу максатында финансылык инструменттерге салымдар жана башка активдер) – инвестициялык кирешенин кеминде 90%ы (дивиденддер, пайыздар, финансылоонун ислам принциптери боюнча киреше, инвестициялык активдердин наркынын кошумча өсүшү, сыйлыктар жана башка кирешелер түрүндө) тышкы инвестициялык активдерден алынган шартта. Кыргыз Республикасынын баалуу кагаздар рыногунун кесипкөй катышуучусу аркылуу тышкы инвестициялык активдерден түшкөн каражатты (кирешени) алуу тышкы инвестициялык активден инвестициялык кирешени алуу деп эсептелет.

- активдер менен камсыз кылынган баалуу кагаздардын эмитенттеринин иши (анын ичинде ислам баалуу кагаздары) – баалуу кагаздарды чыгарууну камсыз кылган активдердин кеминде 90%ы тышкы инвестициялык активдер болуп саналган жана баалуу кагаздарды кармоочулардын кеминде 90%ы тышкы контрагенттер болуп саналган шартта.

- лизингдик компаниялардын иши – «Жалал-Абад ЭФБ» ЭЭЗинин субъектинин бүткүл түшкөн каражатынын 90%ы Кыргыз Республикасынын резидент эместерине, Кыргыз Республикасынын эркин экономикалык зоналарынын резиденттерине мүлктү лизингге берүүдөн алынган шартта жана лизингдин буюмдарынын көлөмүнүн кеминде 90%ы (алардын наркы боюнча) Кыргыз Республикасынын чегинен тышкары жакта лизинг алуучулар тарабынан эксплуатацияланган шартта.

- консалтингдик иш жана долбоорлорду коштоо жана долбоорлорду башкаруу боюнча иш – «Жалал-Абад ЭФБ» ЭЭЗинин субъектинин түшкөн каражатынын кеминде 90%ы кызмат көрсөтүүлөрдү тышкы контрагенттерге сатуудан алынган шартта.

- кызматтарды көрсөтүү боюнча иш - «Жалал-Абад ЭФБ» ЭЭЗинин субъектинин түшкөн каражатынын кеминде 90%ы кызмат көрсөтүүлөрдү тышкы контрагенттерге сатуудан алынган шартта.

- эл аралык соода жана соода-ортомчулук иши (товарларды сатып алуу-сатуу же болбосо агенттик келишимдердин, тапшыруу келишимдеринин жана комиссиянын негизинде сооданы жүзөгө ашыруу) – «Жалал-Абад ЭФБ» ЭЭЗинин резидентинин түшкөн каражатынын кеминде 90%ы тышкы контрагенттерге товарларды жана (же) соода-ортомчулук кызмат көрсөтүүлөрдү сатуудан алынган шартта. Товарды сатууда товардын көлөмүнүн кеминде 90%ы (анын наркы боюнча) Кыргыз Республикасынын чегинен тышкары жактан же болбосо Кыргыз Республикасынын эркин зоналарынан берилүүгө тийиш.

- программалык камсыз кылууну иштеп чыгуу, жайылтуу, коштоо, сатуу, программалык камсыз кылууну пайдалануу укугун берүү, программалык камсыз кылууну башкача коммерциялык эксплуатациялоо, маалымат тутумдарын тейлөө – «Жалал-Абад ЭФБ» ЭЭЗинин субъектинин түшкөн каражатынын кеминде 90%ы кызмат көрсөтүүлөрдү тышкы контрагенттерге сатуудан алынган шартта.

- программалык камсыз кылууну (программалык продуктуларды) дистрибуциялоо боюнча кызмат көрсөтүүлөр – кызмат көрсөтүп жаткан жактын – «Жалал-Абад ЭФБ» ЭЭЗинин субъектинин түшкөн каражатынын кеминде 90%ы тышкы контрагенттерден алынган шартта.

- камсыздандыруу уюму жүзөгө ашыруучу өмүрдү ыктыярдуу топтоочу камсыздандыруу, камсыздандыруу уюму жүзөгө ашыруучу ыктыярдуу жеке камсыздандыруу, камсыздандыруу уюму жүзөгө ашыруучу ыктыярдуу мүлктүк камсыздандыруу, камсыздандыруу уюму жүзөгө ашыруучу ыктыярдуу камсыздандыруу жоопкерчилиги, камсыздандыруу уюму жүзөгө ашыруучу камсыздандыруунун милдеттүү түрлөрү, кайра камсыздандыруучу уюм жүзөгө ашыруучу камсыздандыруунун милдеттүү жана ыктыярдуу түрлөрү боюнча кириш кайра камсыздандыруу – камсыздандыруу (кайра камсыздандыруу) уюмунун түшкөн каражатынын кеминде 90%ы тышкы контрагенттерден алынган шартта.

Эгерде мыйзамда башкасы каралбаса, жогоруда көрсөтүлгөн шарттар сакталбаган учурда «Жалал-Абад ЭФБ» ЭЭЗинин субъекттерине карата жалпы салык режими колдонулат.

**6-берене. «Жалал-Абад ЭФБ» ЭЭЗинин аймагындагы эсептешүүлөр**

1. «Жалал-Абад ЭФБ» ЭЭЗинин аймагындагы өзгөчө валюталык режим чет өлкөлүк валютаны эркин жүгүртүүнү, анын ичинде юридикалык жана жеке жактардын ортосундагы кызмат көрсөтүү учурунда жана эсептешүүлөрдө жүгүртүүнү карайт.

2. «Жалал-Абад ЭФБ» ЭЭЗинин субъекттеринин тышкы соода ишинин чет өлкөлүк катышуучулары менен эсептешүүлөрү тараптардын макулдашуусу боюнча каалаган валютада жүргүзүлөт.

**7-берене.** **Мыйзамдын күчүнө кириши**

1. Ушул Мыйзам расмий жарыяланган күндөн тартып күчүнө кирет.
2. Кыргыз Республикасынын Министрлер Кабинети үч айлык мөөнөттө өз чечимдерин ушул Мыйзамга ылайык келтирсин.

**Кыргыз Республикасынын**

**Президенти**